Не магу не адзначыць, што і сёння на Пухавіччыне нямала адзнак таленту Ігара Лучанка. На доме ля вакзала колькі гадоў таму з’явілася мемарыяльная дошка, дзе зазначана, што тут прайшлі некалькі гадоў дзяцінства будучага кампазітара. У краязнаўчым музеі ў аграгарадку “Блонь” земляку прысвечана экспазіцыя, у якой можна пабачыць пласцінкі, кнігі, архіўныя фотаздымкі. У Мастацкай галерэі ёсць выстаўка палотнаў, што былі падараваны маэстра, яго асабістыя рэчы. Штогадова праводзіцца Рэгіянальны фестываль песні і музыкі “Майскі вальс” на прызы Лучанка — ганаровага грамадзяніна горада. Дом-музей стаў бы наступнай прыступкай у дзейнасці культработнікаў. Тым больш, па іх завярэнні, зараз у фондах краязнаўчага музея знаходзіцца мноства экспанатаў, звязаных з маэстра. Праблем з насычэннем музейнай прасторы не паўстане.